11.05.2011 13:16  Artur Tooman   Allan Martinson rääkis ERR-i venekeelsele uudisteportaalile, et tema arvates ei tahtnud Microsoft, et perspektiivne ja kiiresti arenev Skype läheks tema konkurentidele, ning pakkus seepärast ettevõtte eest, mille kasum oli 2009. aastal ainult 185 miljonit dollarit, nii kõrget hinda.    "Raske on öelda, miks Skype'i eest otsustati maksta nimelt 8,5  miljardit dollarit. Kõik sõltub Microsoftis tehtud analüüsidest ja prognoosidest ning tehingu teistest teguritest. Arvatavasti oli üheks neist teiste rahvusvaheliste kompaniide huvi Skype'i vastu," ütles Martinson.    Varem on meedias ilmunud teateid, et Skype'ist huvituvad sellised tuntud firmad, nagu Google ja Facebook.    Martinsoni sõnul on pärast Skype'i ostmist võimalikud erinevad arengustsenaariumid. "Praegu on keeruline prognoosida, mis suunas hakkab arenema Skype. Arvan, et  Skype jääb veel kauaks korporatsiooni Microsoft iseseisvaks üksuseks, kuid hakkab järk-järgult integreeruma selle teiste toodetega," rääkis ta.    Riskikapitalist oletab, et Microsoft ei piirdu äsja sooritatud tehinguga. "Ma ei imesta, kui me kuuleme lähiajal, et korporatsioon Microsoft on ostnud Nokia. Sel juhul on rahvusvahelisel telefonikõnede turul võimalikud väga huvitavad kombinatsioonid," nentis ta.